**พาณิชย์บุรีรัมย์ จดชื่อห้างหุ้นส่วนจำกัด เค.ไอ.เอ็ม. ก่อสร้าง กลับคืนเข้าสู่ทะเบียน**

**นายสุทธิศักดิ์ พรหมบุตร พาณิชย์จังหวัดบุรีรัมย์** เปิดเผยว่าสำนักงานทะเบียนหุ้นส่วนบริษัทจังหวัดบุรีรัมย์ ได้ดำเนินการจดชื่อห้างหุ้นส่วนจำกัด เค.ไอ.เอ็ม ก่อสร้าง กลับคืนเข้าสู่ทะเบียน และให้ถือว่าห้างหุ้นส่วนจำกัดดังกล่าวยังคงอยู่ตลอดมาเสมือนมิได้มีการขีดชื่อออกจากทะเบียนเลย ซึ่งการดำเนินการดังกล่าวเป็นผลมาจากมีคำสั่งศาลจังหวัดบุรีรัมย์ คดีหมายเลขแดงที่ พ1/2567 ลงวันที่ 15 มกราคม 2567

ทั้งนี้ การจดชื่อห้างหุ้นส่วนหรือบริษัทกลับคืนเข้าสู่ทะเบียน ห้างหุ้นส่วนหรือบริษัทใดที่ถูกถอนทะเบียนร้างแล้ว หากหุ้นส่วน ผู้เป็นหุ้นส่วน บริษัท ผู้ถือหุ้น หรือเจ้าหนี้ของห้างหุ้นส่วนหรือบริษัทได้รับความเสียหายโดยไม่เป็นธรรมอันเกิดจากการที่ห้างหุ้นส่วนหรือบริษัทถูกถอนทะเบียนร้าง สามารถยื่นคำร้องต่อศาลเพื่อขอให้ศาลมีคำสั่งให้นายทะเบียนจดชื่อห้างหุ้นส่วนหรือบริษัทนั้นกลับคืนเข้าสู่ทะเบียนได้ ตามประมวลกฎหมายแพ่งและพาณิชย์ มาตรา 1273/4 เมื่อศาลได้มีคำสั่งหรือคำพิพากษาให้นายทะเบียนจดชื่อห้างหุ้นส่วนหรือบริษัทกลับคืนสู่ทะเบียน และนายทะเบียนได้รับคำสั่งหรือคำพิพากษาแล้ว ให้นายทะเบียนดำเนินการออกคำสั่งจดชื่อห้างหุ้นส่วนหรือบริษัทกลับคืนเข้าสู่ทะเบียนต่อไป ซึ่งการร้องขอให้ห้างหุ้นส่วนหรือบริษัทกลับคืนสู่ทะเบียน ไม่เกินสิบปีนับแต่วันที่นายทะเบียนขีดชื่อห้างหุ้นส่วนหรือบริษัทออกจากทะเบียน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

กลุ่มทะเบียนธุรกิจและอำนวยความสะดวกทางการค้า

สำนักงานพาณิชย์จังหวัดบุรีรัมย์